Vrou jare later uit koma, sê broer het haar aangevalWanda Palmer het uit ŉ twee jaar lange koma ontwaak en haar broer, Daniel, as haar aanvaller geïdentifiseer. (Foto: Facebook / Jackson County WV Sheriff’s Department) ŉ Man van Charleston in die VSA word van poging tot moord op sy eie suster aangekla nadat sy uit ŉ twee jaar lange koma ontwaak en hom as haar aanvaller geïdentifiseer het. CBS News berig dat Wanda Palmer (51) op 10 Junie bewusteloos by haar huis naby Cottageville in Wes-Virginië aangetref is. Sy het ernstige kopbeserings gehad. Palmer was ná die wrede aanval twee jaar lank in ŉ koma by ŉ tehuis. Haar broer, Daniel (55), is destyds as ŉ verdagte geïdentifiseer, maar luidens hofstukke het ondersoekers nie genoeg bewyse gehad om hom in hegtenis te neem nie. ŉ Polisiebeampte het op 27 Junie verlede maand ŉ oproep van die tehuis ontvang dat Palmer “enkele woorde begin praat het en op vrae reageer”. Luidens die strafregtelike klag wat deur WCHS-TV bekom is, het Palmer haar broer in ŉ onderhoud met polisie op 12 Julie as haar aanvaller geïdentifiseer. Die nuusnetwerk CNN berig dat sy “ja”- en “nee”-vrae kon beantwoord en genoeg getuienis kon lewer sodat die polisie Daniel in hegtenis kon neem. Die Jackson County-polisie het in ŉ verklaring op hul Facebook-blad bevestig dat Daniel aangekla word van poging tot moord en dat hy iemand kwaadwillig beseer het. Polisiehoof Ross Mellinger sê die situasie is “so skaars soos kan kom”. Die foto van Daniel Palmer wat die polisie op Facebook geplaas het. (Foto: Facebook / Jackson County WV Sheriff’s Department) Volgens ABC word Daniel tans op borgtog van $500 000 in die tronk aangehou. Dis nie duidelik of hy al ŉ regsverteenwoordiger aangestel het en wat hy gepleit het nie. Die aanval CNN berig dat Palmer destyds in ŉ “regop posisie” op ŉ bank in haar huis gevind is. Sy het veelvuldige beserings opgedoen wat vermoedelik met ŉ byl of soortgelyke wapen aangerig is. Dié wapen is nooit opgespoor nie. Mellinger het aan CNN gesê dat polisielede aanvanklik gedink het Palmer is reeds dood, maar gou besef het sy leef nog toe hulle haar vlak asemhaling gehoor het. ŉ Getuie het Daniel glo die aand voordat Palmer deur die polisie aangetref is, op haar stoep gewaar. Dit was omstreeks middernag. Daar was egter geen selfoonrekords, beeldmateriaal of ander ooggetuies buite Palmer se huis wat Daniel met die voorval kon verbind nie. Die polisie het verskeie mense ondersoek, maar nooit klagte aanhangig gemaak nie. Palmer het intussen haar volle bewussyn herwin, maar kan nog nie volledige gesprekke voer nie.